人日集蟆頤視堰
作者：李石
朝代：宋

paragraphs: 大江拆兩股，小江分一支。
秋水七八月，老蟆喜持頤。
往往自誇大，未覺海若嗤。
灌溉雖小惠，湮溺已可危。
父老指水跡，棲苴掛林枝。
高田混坑谷，漠漠沙風吹。
城堞不數步，長堤漫委蛇。
我非河洛想，頗爲梁益悲。
神禹豈不到，吾蜀幾爲池。
人日有故事，敢後壺漿期。
野叟餽魚兔，鼓舞亦致詞。
一笑謝父老，何由救民饑。
但得麥早熟，眼底無瘡痍。
老守爲爾醉，燈火江之湄。
老蟆亦放光，跳月天南垂。